text: Eccos 2016-regnskab giver ikke genlyd
  30 marts 2017 kl. 03.46
  Sko-koncernen Ecco, der har hjemsted i Bredebro, havde i 2016 stagnerende omsætning og faldende overskud. Det blev dog til et overskud på 1,3 milliarder kroner.
  Stigende omkostning og øget konkurrence  præger Eccos årsregnskab for 2016.
  Eccos overskud før skat faldt sidste år til 1,3 milliarder kroner fra 1,4 milliarder kroner sammenlignet med 2015.Eccos omsætning var på 9,3 milliarder kroner i 2016, hvilket er på niveau med 2015. Det er første gang siden 2009, at der er tilbagegang for Ecco.
  42-årige Steen Borgholm bliver øverste chef i Ecco-koncernen til maj, når Dieter Kasprzak, svigersøn til den afdøde Ecco-stifter Karl Toosbuy, stopper efter 13 år. Det meddelte Ecco allerede i maj 2016. 
  - Vi har trods stigende omkostninger og øget konkurrence leveret et fornuftigt resultat og har trods alt øget vores markedsandel, siger den nye Ecco-topchef Steen Borgholmi en pressemeddelelse om årsregnskabet og direktørskiftet.
  Ecco har sit hovedsæde i Bredebro og beskæftiger på verdensplan 20.635 ansatte.
  
  